27 Moshe gotee le banna ba bagolo ba Isiraele ba laela setšhaba. Moshe a re: “Le latele taelo e nngwe le e nngwe yeo ke le laelago yona lehono.+ 2 E re mohlang le tshela Noka ya Jorodane+ le tshelela nageng yeo Jehofa Modimo wa lena a le neago yona, le ipeeleng maswika a magolo gomme le a phare ka motaga. 3 Mo godimo ga ona le ngwale mantšu ka moka a molao+ wo ge le šetše le tsheletše ka mošola,+ e le gore le tsene nageng yeo Jehofa Modimo wa lena a le neago yona, naga e elago maswi le dinose, go ya kamoo Jehofa Modimo wa borakgolokhukhu ba lena a boletšego le lena ka gona.+ 4 Ge le šetše le tshetše Noka ya Jorodane, le beeng maswika ao Thabeng ya Ebala,+ feela bjalo ka ge re le laela lehono, gomme le a phare ka motaga.+ 5 Gona moo le agele Jehofa Modimo wa lena aletare, e be aletare ya maswika. Le se ke la a betla ka sedirišwa sa tšhipi.+ 6 Le age aletare ya Jehofa Modimo wa lena ka maswika ao a sego a betlwa gomme le direle Jehofa Modimo wa lena dibego tša go fišwa godimo ga yona.+ 7 Le direng dihlabelo tša mohlakanelwa+ le di jeleng moo+ gomme le thabeng pele ga Jehofa Modimo wa lena.+ 8 Godimo ga maswika ao le ngwale mantšu ka moka a molao+ wo, le a ngwaleng ka mongwalo o bonagalago.”+ 9 Ke moka Moshe le baperisita, e lego Balefi, ba bolela le Baisiraele ka moka ba re: “Wena Isiraele, homola o theetše. Lehono o fetogile setšhaba sa Jehofa Modimo wa gago.+ 10 O theetše lentšu la Jehofa Modimo wa gago gomme o phethe ditaelo+ tša gagwe le melao ya gagwe+ tšeo ke go laelago tšona lehono.” 11 Mohlang woo Moshe a laela setšhaba a re: 12 “Bao ba tlago go ema ba šegofatša setšhaba Thabeng ya Geritsima+ ge le šetše le tshetše Noka ya Jorodane šeba: Simeone, Lefi, Juda, Isakara, Josefa le Benjamini. 13 Bao ba tlago go ema ba ntšha thogako+ Thabeng ya Ebala+ šeba: Rubeni, Gada, Ashere, Sebulone, Dani le Nafutali. 14 Balefi ba hlabošetše motho yo mongwe le yo mongwe Isiraeleng lentšu ba re:+ 15 “‘Go rogakilwe motho yo a dirago seswantšho se se betlilwego+ goba modimo wa seswantšho,+ e lego selo se se šišimišago go Jehofa,+ wona modiro wa diatla tša mmetli yo e bilego e le morudi wa tšhipi,+ a se bea lefelong le le utegilego.’ (Setšhaba ka moka se fetole se re: ‘Amene!’)+ 16 “‘Go rogakilwe motho yo a nyatšago tatagwe goba mmagwe.’+ (Setšhaba ka moka se re: ‘Amene!’) 17 “‘Go rogakilwe motho yo a šuthišago mollwane wa wa gabo.’+ (Setšhaba ka moka se re: ‘Amene!’) 18 “‘Go rogakilwe motho yo a arošago sefofu tseleng.’+ (Setšhaba ka moka se re: ‘Amene!’) 19 “‘Go rogakilwe motho yo a kgopamišago+ kahlolo+ ya modiiledi,+ tšhiwana* le mohlologadi.’+ (Setšhaba ka moka se re: ‘Amene!’) 20 “‘Go rogakilwe motho yo a robalago le mosadi wa tatagwe ka gobane o hlobotše tatagwe.’+ (Setšhaba ka moka se re: ‘Amene!’) 21 “‘Go rogakilwe motho yo a robalago le phoofolo le ge e le efe.’+ (Setšhaba ka moka se re: ‘Amene!’) 22 “‘Go rogakilwe motho yo a robalago le kgaetšedi ya gagwe, morwedi wa tatagwe goba morwedi wa mmagwe.’+ (Setšhaba ka moka se re: ‘Amene!’) 23 “‘Go rogakilwe motho yo a robalago le mmatswalagwe.’+ (Setšhaba ka moka se re: ‘Amene!’) 24 “‘Go rogakilwe motho yo a itiago wa gabo a mmolaya, le ge e le ka sephiring.’+ (Setšhaba ka moka se re: ‘Amene!’) 25 “‘Go rogakilwe motho yo a amogelago letsogo-le-kobong gore a itie motho, e lego madi a se nago molato,+ gomme a mmolaye.’ (Setšhaba ka moka se re: ‘Amene!’) 26 “‘Go rogakilwe motho yo a ka se dirišego mantšu a molao wo ka go se phele ka ona.’+ (Setšhaba ka moka se re: ‘Amene!’)